Plett Rage ook gekanselleerPlett Rage. (Foto: Plett Rage Offical/Instagram) Die Plett Rage-matriekfees wat Vrydag sou begin, is ondanks streng Covid-19-maatreëls gekanselleer. Na verwagting sou sowat 900 mense vanjaar dié fees in Plettenbergbaai bywoon. Organiseerders sê die kommerwekkende aantal positiewe gevalle wat deur voornemende feesgangers vanaf hul tuisdorpe aangemeld is, het hulle “tot die kern geskud” en genoop om dié besluit te neem. Maroela Media het vroeër berig dat alle matrikulante gedeeltelik of volledig ingeënt moes wees alvorens hulle die fees bywoon en ook negatiewe PCR-toetse moes indien. Hulle sou deur die loop van die fees ook verskeie Covid-19-toetse moes ondergaan. “Byna alle skole wat die Plett Rage gaan bywoon, het positiewe gevalle. Gebaseer op die trajek van hierdie virus, is dit slegs ’n klein persentasie van gevalle wat beslis sou voorkom. Die getalle sal vinnig toeneem,” het die organiseerders Donderdag in ŉ verklaring op Facebook gesê. “Alhoewel ons as organiseerders die strengste Covid-19- voorkomende maatreëls ingestel het, was daar geen manier om die verwoesting wat die huidige oplewing van Covid-19-gevalle nasionaal sou veroorsaak, te voorkom nie.” Die organiseerders sê hulle is self verpletter en hoewel hulle ook die teleurstelling onder feesgangers verstaan, glo hulle onomwonde dat die regte besluit geneem is. “Ons terrein is gebou en alle personeel is gereed om jou met ope arms te verwelkom. Ons deure is gereed om oop te maak, maar sal ongelukkig gesluit bly. “Die situasie is ondenkbaar, maar daar is geen twyfel by ons dat dit die regte besluit is nie.” Kaartjiehouers sal in die komende dae verdere inligting per e-pos ontvang. Die kansellasie van die Plett Rage volg kort nadat die Ballito Rage-byeenkoms Woensdag ná net een dag gekanselleer is nadat 32 feesgangers en vier personeellede positief vir Covid-19 getoets het.